Kristillisdemokraattien puolue-eliitissä on vahvaa kannatusta puheenjohtajan vaihtamiselle. Yle Uutisten tavoittamista puoluehallituksen ja eduskuntaryhmän jäsenistä kymmenen oli valmis antamaan lähtöpassit nykyiselle puheenjohtajalle Päivi Räsäselle. Räsäsen jatkoa toivoi kuusi vastaajaa, ja viisi ei osannut sanoa vielä kantaansa. Viittä henkilöä ei tavoitettu.

Puheenjohtajan vaihtohaluja perusteltiin erityisesti sillä, että europarlamentista pudonneen Sari Essayahin noste pitäisi käyttää hyväksi valitsemalla hänet puolueen johtoon. Lisäksi huomautettiin, että puheenjohtajanvaihdoksia on tehty vaaleja ennen muissakin puolueissa.

Myös Päivi Räsäsen arvokonservatiivinen julkisuuskuva sai arvostelua.

Kristillisdemokraattien puoluehallitus päätti viikko sitten kutsua koolle ylimääräisen puoluekokouksen sääntömuutoksen hyväksymistä varten. Se mahdollistaisi varsinaisen puoluekokouksen järjestämisen ja puheenjohtajan vaihdoksen vielä ennen ensi kevään eduskuntavaaleja.

Päivi Räsänen haluaa yhä jatkaa toimikautensa loppuun.

– Tällä linjalla aion jatkaa ja noudattaa niitä arvoja, jotka itselleni ja puolueelle ovat tärkeitä, Räsänen sanoi.

Hän myönsi, että jännitteistä näkyy yhteiskunnallinen arvomurros, joka vaikuttaa myös kristillisdemokraattisen puolueeseen.

– Se aiheuittaa jännitteitä myös puolueen sisällä, Räsänen jatkoi.